Üks käeliigutus ja silmapilkselt muutub põlemine iseenda kauniks vastandiks. Eckels mäletas reklaamkuulutuste sõnastust täht-tähelt. Tukkidest ja tuhast, tolmust ja sütest paiskuvad välja möödunud aastad, haljad aastad; rooside lõhn täidab õhku, valged juuksed muutuvad sitikmustaks, kortsud kaovad; kõik viimseni muutub lennates seemneks, põgeneb surmast, tormab alguse poole; päike tõuseb läänetaevast ning loojub õhetavas idas, kuu kahaneb, vastupidi seninähtule, teisest servast, kõik viimseni mahub üksteisesse nagu hiina karbikesed või nagu küülik kübarasse, kõik viimseni pöördub surema värskuses, surema seemnes, surema haljuses, aega enne algusi.